Mudre izreke (Šarić)/Glava 30.
1 Riječi Agura, sina Jakeova, iz Mase. Ovako glasi govor toga čovjeka, za Itiela i Ukala: 

2 Istina je ja sam glupan, više nego li ijedan čovjek, nemam razuma čovječjega. 

3 I mudrosti nijesam učio, i o Presvetom nemam znanja. 

4 Tko je uzišao na nebo i opet sisao? Tko je uhvatio vjetar u ruke svoje? Tko je svezao vode u jednu odjeću? Tko je utemeljio sve krajeve zemlji? Kako se on zove i kako se zove sin njegov? Znaš li? 

5 Svaka je riječ Božja čista istina. On je štit onima, koji se kriju u njemu. 

6 Riječima njegovim ne pridodaji ništa, da te ne kazni i stojiš tu kao lažac. 

7 Za dvoje molim te. Ne uskraćuj mi to, dok ne umrem: 

8 Udalji od mene licemjerstvo i riječ lažnu; ne daji mi siromaštva ni bogatstva, već me hrani kruhom koji mi ti daješ! 

9 Inače bih, presitivši se, mogao zanijekati tebe i upitati: "Tko je Gospod?", ili, osiromašivši, mogao bih postati kradljivac i oskvrniti ime Boga svojega. 

10 Ne ocrnjuj sluge gospodaru njegovu, inače mogao bi te kleti, i ti bi morao to okajati. 

11 Jao rodu, koji kune oca svojega i ne blagoslivlja matere svoje! 

12 Jao rodu, koji misli da je čist, a od svoga blata nije opran! 

13 Jao rodu, koji nosi visoko glavu i trepavice svoje diže gore! 

14 Jao rodu, kojemu su zubi mačevi i kojemu čeljusti sastoje od noževa, što otrgnu uboga od zemlje i siromaha između ljudi! 

15 Pijavica ima dvije kćeri: "Daj ovamo!" "Daj ovamo!" Treću ima, koja se ne može nasititi, i četvrtu, koja ne kaže nikada: "Dosta!: 

16 Grobovi, zatvoreno krilo materino, zemlja, koja ne biva nikada sita vode, i oganj, koji ikada ne kaže: "Dosta!" 

17 Oko, koje se ruga ocu i prezire mater, neka iskljuvaju gavrani na potoku, i mladi jastrebovi neka ga prožderu! 

18 Tri su stvari, koje mi se čine čudnovate, i četvrta, koje ne razumijem: 

19 Put orla k nebu, put zmije preko hridine, put lađe posred mora, put čovjeka k djevojci. 

20 Takav je put preljubočinice: "ona uživa i obriše sebi usta i veli: "Nijesam učinila ništa zlo." 

21 Pod trima stvarima zemlja se potresa, a pod četvrtom ne može da izdrži: 

22 Pod robom, kad postane kralj pod luđakom, kad ima izobilja kruha, 

23 Pod raspuštenicom, kad se opet uzme za ženu, i pod sluškinjom, kad istisne gospodaricu svoju. 

24 Četiri životinje pripadaju najmanjima na zemlji, a ipak su nevjerojatno mudre: 

25 Mravi nijesu jak narod, a priskrbe sebi ipak u ljeto hranu svoju. 

26 Jazavci nijesu moćan narod, a sagrade sebi ipak u hridini stan svoj. 

27 Skakavci nemaju kralja, a jato njihovo izlazi ipak u redu. 

28 Gušterica se može uhvatiti rukama, a nalazi se ipak u kraljevskim palačama. 

29 Tri su, koji koračaju ponosito, i četvrti, koji ide ugledan: 

30 Lav, najjača među životinjama, koji ne uzmiče ni pred kim, 

31 Pijetao, jarac i kralj na čelu svije vojske. 

32 Ako si bio luđak, pa sebe samoga uzdizao, ili ako si bio mislilac: Metni ruku na usta! 

33 Jer kad se udara mlijeko, izađe maslac, kad se razbije nos, poleti krv, i kad se draži na gnjev, zametne se svađa. 

Mudre izreke (Šarić)